CELEX: C2005/205/48
Language: sk
Date: 2005-08-20 00:00:00
Title: Vec T-220/05: Žaloba podaná 7. júna 2005: Kurt Jacobs proti Komisii Európskych spoločenstiev

20.8.2005   
            
            
               SK
            
            
               Úradný vestník Európskej únie
            
            
               C 205/26
            
         Žaloba podaná 7. júna 2005: Kurt Jacobs proti Komisii Európskych spoločenstiev
   (Vec T-220/05)
   (2005/C 205/48)
   Jazyk konania: francúzština
   Kurt Jacobs, bydliskom v Bruges (Belgicko), v zastúpení: Lucas Vogel, advokát, podal 7. júna 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               1.
            
            
               zrušil rozhodnutie orgánu povereného menovaním z 11. februára 2005, oznámené 14. februára 2005 a doručené 27. februára 2005, ktorým bola zamietnutá sťažnosť podaná žalobcom 16. novembra 2004 a ktorou žiadal zrušenie troch rozhodnutí prijatých 16. augusta 2004, 24. augusta 2004 a 31. augusta 2004, v rozsahu, v akom stanovujú jeho zaradenie pri prijatí do platovej triedy B*3, platového stupňa 2 a jeho odmena bola stanovená na úrovni základného platu, ktorý zodpovedá 3 101,85 eur,
            
         
               2.
            
            
               v potrebnom rozsahu tiež zrušil rozhodnutia zo 16. augusta 2004, 24. augusta 2004 a 31. augusta 2004, proti ktorým bola podaná uvedená sťažnosť,
            
         
               3.
            
            
               zaviazal Komisiu na náhradu škody vo výške 250 000 eur.
            
         Žalobné dôvody a hlavné tvrdenia
   Žalobca bol uchádzačom v rámci externého výberového konania COM/B/1/02, ktorého cieľom bolo vytvorenie nástupného rezervného zoznamu administratívnych asistentov platovej triedy B5 alebo B4. Ako úspešný uchádzač tohto výberového konania dostal žalobca ponuku na zamestnanie od Generálneho riaditeľstva RELEX Komisie prostredníctvom e-mailu z 20. apríla 2004. Dňa 21. apríla 2004 túto ponuku prijal. Menovací dekrét žalobcu však bol vystavený až 31. augusta 2004, vzhľadom na to, že žalobca musel najprv ukončiť zmluvu so svojím predchádzajúcim zamestnávateľom. V zmysle nových ustanovení služobného poriadku, ktoré nadobudli účinnosť 1. mája 2004, bol zaradený do platovej triedy B*3, platového stupňa 2, hoci predchádzajúca platová trieda B5, uvedená v oznámení o výberovom konaní, zodpovedala novej platovej triede B*5. Vzhľadom na túto skutočnosť bol jeho základný plat jednoznačne nižší, ako by bol v zmysle starej úpravy.
   Žalobca preto navrhuje zrušenie napadnutých rozhodnutí o jeho menovaní a zaradení, ako aj náhradu škody, ktorú údajne utrpel. V rámci svojho prvého žalobného dôvodu uvádza žalobca porušenie zásady legitímnej dôvery, povinnosti starostlivosti o zamestnancov, ako aj záväzných ustanovení oznámenia o výberovom konaní. V tomto kontexte tiež tvrdí, že rozhodnutie o jeho menovaní malo byť prijaté pred nadobudnutím účinnosti nového služobného poriadku, na základe výmeny e-mailov z 20. a 21. apríla 2004.
   Okrem toho sa žalobca vo svojom druhom žalobnom dôvode dovoláva porušenia zásady zákazu diskriminácie, vzhľadom na to, že bol menovaný do nižšej platovej triedy ako bola trieda uvedená v oznámení o výberovom konaní a do ktorej boli zaradení ostatní úspešní uchádzači tohto výberového konania.